Da Nam vom Groußheazogtum leit si vom middlhouchdboarischn Lucilinburhuc, speda Lützelburg ob, wos nix andas wia „kloane Buag“ hoaßt, de bei da Haptstod Luxnbuag entstana is. De Grafschoft Luxnbuag is 963 as easchte Moi urkundle afdaucht. 1354 is' Heazogtum worn. Im 14. Joarhundat hot de Dinastie vo de "Luxnbuaga" via deitsche Koasa gstejt. 1441 is des Land ans Haus Burgund kemma, vo doat 1477 an de Habsbuaga, seit 1522 an de spanische Linie. Mit'n Spanischn Eabfoigekriag is a Dal vo de Estareichischn Niederlande worn und 1795 on Frankreich kemma. Afm Weana Kongress is 1815 zu oam mid de Niederlande in Personajunion vabundna Groußheazogtum worn. 1839 hot Luxnbuag mea ois de Hejftn vo seim Terretorium an Bejgien valorn. De voistendige Unobhengigkeit is 1867 erklärt worn. Nochdem Luxnbuag in zwoa Wejdkriag vo de deitschn Truppn ibarennt worn is, is des Land seit 1948 mitn Eihtritt in de Benelux-Zollunion und 1949 zua NATO nimma neitral wia davoa. Luxnbuag is oans vo de sechs Grindungsmitglida vo da Eiropäischn Union. Es is heit des oanzig ibablime suvaräne Groußheazogtum ibahaupt.